Document ID: 32005D0257

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 14ης Μαρτίου 2005
για την τροποποίηση της απόφασης 2000/256/ΕΚ με την οποία επιτρέπεται στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 11 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών
(2005/257/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση (1), και ιδίως το άρθρο 27 παράγραφος 1,
την πρόταση της Επιτροπής,
Εκτιμώντας τα ακόλουθα:
(1)
Με την απόφαση 2000/256/ΕΚ (2), το Συμβούλιο επέτρεψε στο Βασίλειο των Κάτω Χωρών, κατά παρέκκλιση από το άρθρο 11A παράγραφος 1 στοιχείο α) της οδηγίας 77/388/ΕΟΚ, να συμπεριλάβει στη βάση επιβολής του φόρου για την παροχή αγαθών ή υπηρεσιών, την αξία του χρυσού που χρησιμοποιήθηκε από τον πάροχο και παραδόθηκε από τον λήπτη, στην περίπτωση που η παράδοση του χρυσού στον λήπτη απαλλασσόταν βάσει του άρθρου 26β της οδηγίας 77/388/ΕΟΚ.
(2)
Στόχος της εν λόγω παρέκκλισης ήταν η αποφυγή καταχρήσεων όσον αφορά τον επενδυτικό χρυσό και την αποτροπή, με τον τρόπο αυτό, ορισμένων περιπτώσεων φοροδιαφυγής ή φοροαποφυγής.
(3)
Με επιστολή που καταχωρίσθηκε στη γενική γραμματεία της Επιτροπής στις 8 Σεπτεμβρίου 2004, η ολλανδική κυβέρνηση ζήτησε την παράταση ισχύος της απόφασης 2000/256/ΕΚ, η οποία έληξε στις 31 Δεκεμβρίου 2004.
(4)
Σύμφωνα με το άρθρο 27 παράγραφος 2 της οδηγίας 77/388/ΕΟΚ, η Επιτροπή ενημέρωσε τα άλλα κράτη μέλη, με επιστολή με ημερομηνία στις 22 Νοεμβρίου 2004, σχετικά με το αίτημα που υπέβαλε το Βασίλειο των Κάτω Χωρών. Με επιστολή με ημερομηνία την 24η Νοεμβρίου 2004, η Επιτροπή κοινοποίησε στο Βασίλειο των Κάτω Χωρών ότι διέθετε όλες τις απαραίτητες πληροφορίες για την εκτίμηση του αιτήματος.
(5)
Σύμφωνα με τις ολλανδικές αρχές, η παρέκκλιση που χορηγείται από την απόφαση 2000/256/ΕΚ επιτρέπει την επίτευξη των προαναφερθέντων στόχων.
(6)
Οι παρεκκλίσεις σύμφωνα με το άρθρο 27 της οδηγίας 77/388/ΕΟΚ που καταπολεμούν τη φοροαποφυγή του ΦΠΑ που συνδέεται με την απαλλαγή του επενδυτικού χρυσού μπορούν να συμπεριληφθούν σε μελλοντική πρόταση οδηγίας σχετικά με τον εξορθολογισμό ορισμένων παρεκκλίσεων που χορηγούνται σύμφωνα με το εν λόγω άρθρο.
(7)
Για το λόγο αυτό, είναι απαραίτητο να παραταθεί η ισχύς της παρέκκλισης που χορηγείται βάσει της απόφασης 2000/256/ΕΚ έως την έναρξη ισχύος της οδηγίας για τον εξορθολογισμό των παρεκκλίσεων σύμφωνα με το άρθρο 27 της οδηγίας 77/388/ΕΟΚ, που αφορά τη φοροαποφυγή του φόρου προστιθεμένης αξίας που συνδέεται με την απαλλαγή του επενδυτικού χρυσού ή έως τις Δεκεμβρίου 2009, εάν η τελευταία αυτή ημερομηνία προηγείται.
(8)
Η παρέκκλιση δεν έχει αρνητικές επιπτώσεις στους ιδίους πόρους της Κοινότητας που προέρχονται από το ΦΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 2 της απόφασης 2000/256/ΕΚ αντικαθίσταται από το ακόλουθο κείμενο:
«Άρθρο 2
Η εξουσιοδότηση που χορηγείται βάσει του άρθρου 1 λήγει την ημερομηνία έναρξης ισχύος της οδηγίας για τον εξορθολογισμό των παρεκκλίσεων σύμφωνα με το άρθρο 27 της οδηγίας 77/388/ΕΟΚ, οι οποίες αφορούν τη φοροαποφυγή του φόρου προστιθεμένης αξίας που συνδέεται με την απαλλαγή για τον επενδυτικό χρυσό, ή στις 31 Δεκεμβρίου 2009 , εάν η τελευταία αυτή ημερομηνία προηγείται.».
Άρθρο 2
Η παρούσα απόφαση εφαρμόζεται από την 1η Ιανουαρίου 2005.
Άρθρο 3
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 14 Μαρτίου 2005.

Labels: 2
1
15
18